எசுக்கெபோர்ணைட்டு

எசுக்கெபோர்ணைட்டு (Eskebornite) என்பது   CuFeSe2 என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும்.

செலீனைடு கனிமமான இது நாற்கோணவமைப்பில் படிகமாகிறது. பித்தளை நிறத்தில் இக்கனிமம் சிலநேரங்களில் தடிமனான தட்டை வடிவ படிகங்களாகக் காணப்படுகிறது. பெரும்பாலும் மற்ற செலீனைடுகளுடன் ஒன்றோடொன்று இணைந்து வளர்ந்ததாகக் காணப்படுகிறது. சால்கோபைரைட்டு குழுவின் ஒரு பகுதியாக விளங்கும் எசுக்கெபோர்ணைட்டு கனிமம் சால்கோபைரைட்டுடன் ஒரு தொடரை உருவாக்குகிறது.

பன்னாட்டு கனிமவியல் சங்கம் எசுக்கெபோர்ணைட்டு கனிமத்தை Ebn என்ற குறியீட்டால் அடையாளப்படுத்துகிறது.

தோற்றம்
எசுக்கெபோர்ணைட்டு முதன்முதலில் 1949 ஆம் ஆண்டு செருமனி நாட்டிலுள்ள சாக்சனி-அங்கால்ட்டு மாநிலத்தில், ஆர்சு மலைப்பகுதியில் அப்பரோது கிராமத்தின் எசுக்கெபோர்ன் சுரங்க வழிப்பாதையில் பால் ராம்தோர் என்பவரால் அடையாளம் காணப்பட்டது. இதனால் எசுக்கெபோர்ணைட்டு என்றும் பெயரிடப்பட்டது. பெரும்பாலும் கிளாசுதாலைட்டு, டைமானைட்டு, பெர்சிலியனைட்டு, வெள்ளி(I) செலீனைடு, உமாங்கைட்டு, இயெப்ராயைட்டு, சாமியானைட்டு உள்ளிட்ட பிற செலீனைடுகளுடன் சேர்ந்து காணப்படுகிறது. சால்கோபைரைட்டு, யுரேனைட்டு, அங்கெரைட்டு மற்றும் டோலமைட்டு போன்ற பிற கனிமங்களுடனும் சேர்ந்து காணப்படுகிறது.

மேற்கோள்கள்

பகுப்பு:செலீனைடு கனிமங்கள்
பகுப்பு:நாற்கோணவமைப்புக் கனிமங்கள்
பகுப்பு:செப்புக் கனிமங்கள்
பகுப்பு:இரும்புக் கனிமங்கள்